愚溪
作者：沈遼
朝代：宋

paragraphs: 榜舟下瀟江，泛泛入愚溪。
昔人不復見，秋草空萋萋。
委蛇望僧園，雲屋倦攀躋。
林髙日氣薄，磔磔鳴山雞。
倒景相吐呑，清明合致犂。
昔人悵投裔，感事多悲悽。
北邙一抔土，榮辱方今齊。
人生無百年，外物安可迷。
谿水瀉石間，喧喧如鼓鼙。
了無人世想，粗可休天倪。
吾亦被黯黮，東山飽蒿藜。
二年已數至，屐齒連山溪。
行亦歸三吳，孤猿安故棲。
它年若有夢，邂逅識江西。